ΔΙΔΑΓΜΕΝΟ ΚΕΙΜΕΝΟ Πλάτων, Πρωταγόρας, 321b-322a 
Α1.
α.
1-Σ: ἔρχεται Προμηθεὺς ἐπισκεψόμενος τὴν νομήν, καὶ ὁρᾷ τὰ μὲν ἄλλα ζῷα ἐμμελῶς πάντων ἔχοντα, τὸν δὲ ἄνθρωπον γυμνόν τε καὶ ἀνυπόδητον καὶ ἄστρωτον καὶ ἄοπλον·
2-Λ: τὴν δὲ πολιτικὴν οὐκ εἶχεν· ἦν γὰρ παρὰ τῷ Διί.
3-Λ: Προμηθέα δὲ δι’ Ἐπιμηθέα ὕστερον, ᾗπερ λέγεται, κλοπῆς δίκη μετῆλθεν. 
β. Το επίθετο ἀκόσμητος, αναφερόμενο στον άνθρωπο, δηλώνει ότι αυτός, σύμφωνα με τον μύθο του Πρωταγόρα, δεν είναι εξοπλισμένος από τη φύση με αυτάρκεις σωματικές ιδιότητες και ικανότητες. Όταν ο Προμηθέας έρχεται να επιθεωρήσει την κατανομή, διαπιστώνει ότι τα άλλα ζώα είναι εφοδιασμένα με όλα και όπως τους ταίριαζε, ενώ ο άνθρωπος είναι γυμνός, ανυπόδητος, χωρίς στρωσίδι και χωρίς όπλα. 
Β1. 
Η έννοια ἔντεχνος σοφία αποτυπώνει την τεχνική, πρακτική λογική η οποία σε συνδυασμό με την ἔμπυρον τέχνην συντέλεσαν ώστε ο άνθρωπος να γίνει κατασκευαστής και δημιουργός (homo faber)· για να επιβιώσει ο άνθρωπος, εξαρτάται από την ευφυΐα του. Η παρέμβαση του Προμηθέα που κλέβει την ἔντεχνον σοφίαν σὺν πυρί από το εργαστήρι της Αθηνάς και του Ηφαίστου κατανοείται σε συμβολικό επίπεδο ως φάση της εξέλιξης του ανθρώπου, στην οποία δημιουργούνται οι προϋποθέσεις για την επιβίωσή του και την προσαρμογή του στο φυσικό περιβάλλον, πραγματοποιείται η γένεση των τεχνών και σχηματίζονται οι πρώτες κοινωνίες. Ο όρος, επομένως, ἔντεχνος σοφία νοείται ως τεχνογνωσία, τεχνικές δεξιότητες που επιτρέπουν στον άνθρωπο να αντιμετωπίζει καθημερινές ανάγκες. Αυτό σημαίνει ότι ο άνθρωπος βάζει τα θεμέλια για τον τεχνικό πολιτισμό του κατασκευάζοντας σπίτια, σκεύη, εργαλεία, όπλα και όλα τα απαραίτητα για την επιβίωσή του. Η διαδικασία κατασκευής όλων των εφοδίων συνδέεται με τη διαδικασία της εργασίας και τη διαδικασία της αγωγής, αφού η ἔντεχνος σοφία σχετίζεται με την εμπειρία σε κάποια τέχνη που απαιτεί εργασιακή εξειδίκευση και πρακτική εκπαίδευση. Στη συγκεκριμένη έκφραση, πάντως, του Πρωταγόρα η λέξη σοφία δεν δηλώνει τις προχωρημένες, ολοκληρωμένες γνώσεις του σοφού ή επιστήμονα. Η ἔντεχνος σοφία δεν συνδέεται με τη θεωρητική γνώση των επιστημών και τη φιλοσοφία.
Η ἔμπυρος τέχνη εκφράζει την εφαρμοσμένη, την κατασκευαστική εκδήλωση της ανθρώπινης δραστηριότητας που προϋποθέτει τη φωτιά. Είναι η πρακτική εφαρμογή των τεχνικών γνώσεων με τη χρήση της φωτιάς. Η κατοχή της φωτιάς θα θέσει σε ενέργεια όλες τις διανοητικές λειτουργίες του ανθρώπου, την ευστροφία, την επινοητικότητα και την εφευρετικότητα. Τόσο η ἔντεχνος σοφία, όσο και η ἔμπυρος τέχνη σχετίζονται με την περὶ τὸν βίον σοφίαν, αφού με την τελευταία εννοούμε τις πρακτικές γνώσεις που βοηθούν τον εκάστοτε άνθρωπο να επιβιώσει και να ρυθμίσει τη ζωή του σε ατομικό και οικογενειακό επίπεδο. Η ἔντεχνος σοφία και η ἔμπυρος τέχνη παρέχουν τη δυνατότητα στον άνθρωπο όχι μόνο να επιβιώσει, αλλά και να δημιουργήσει τεχνικό πολιτισμό, μια ανώτερη μορφή ζωής και να διαφοροποιηθεί από όλα τα άλλα έμβια όντα οργανώνοντας κοινωνίες. [333 λέξεις]
B2. ΠΑΡΑΛΛΗΛΟ ΚΕΙΜΕΝΟ: Αἰσχύλος, Προμηθεὺς Δεσμώτης, στ. 487-506
Τόσο στον μύθο του Πρωταγόρα όσο και στο απόσπασμα του Αισχύλου ο Προμηθέας παρουσιάζεται ως ο θεός που συνεισέφερε σημαντικά στην πορεία και την εξέλιξη του ανθρώπινου γένους. Στον μύθο ο φιλάνθρωπος Προμηθέας διακινδυνεύει για χάρη των ανθρώπων κλέβοντας από την Αθηνά και τον Ήφαιστο την ἔντεχνον σοφίαν και την ἔμπυρον τέχνην για να τις προσφέρει στον άνθρωπο. Χάρη σε αυτές, ο άνθρωπος δημιουργεί θρησκεία, γλώσσα και υλικοτεχνικό πολιτισμό. Η τιμωρία του Προμηθέα για την κλοπή αυτή αναφέρεται με συντομία στο μύθο, αφού ο σοφιστής εστιάζει στην ανθρώπινη πρόοδο.
[bookmark: _Hlk118056692]Στο απόσπασμα του Αισχύλου παρουσιάζεται να μιλάει ο ίδιος ο Προμηθέας για την προσφορά του στους ανθρώπους. Εξηγεί πώς τους δίδαξε την τέχνη της οιωνοσκοπίας, τα μέρη των ζώων που πρέπει κατά τη θυσία να επιλέγουν για τους θεούς, αλλά και τη σπλαγχνοσκοπία (στ. 487-499). Επίσης, επισημαίνει ότι τους δώρισε τη φωτιά υποδεικνύοντάς τους τα μέταλλα που βρίσκονταν κάτω από τη γη (στ. 498-503). Καταλήγει λέγοντας πως δίδαξε στους ανθρώπους όλες τις τέχνες (στ. 504-506). Τα λόγια του Προμηθέα δείχνουν ότι ο ίδιος είναι περήφανος για τις πράξεις του, την επινοητική του ικανότητα και τη γενικότερη προσφορά του στον άνθρωπο, γεγονός που υπογραμμίζεται από τη χρήση του α ενικού προσώπου. Παρουσιάζονται, επομένως, και στο απόσπασμα του Αισχύλου αναλυτικότερα όσα στο μύθο του Πρωταγόρα ενυπάρχουν στα δώρα της έντεχνης σοφίας και της έμπυρης τέχνης. Το βάρος, ωστόσο, στο απόσπασμα του Αισχύλου πέφτει στον καθοριστικό ρόλο του Προμηθέα στην απόκτηση τεχνογνωσίας εκ μέρους του ανθρώπου, ενώ στον μύθο του σοφιστή το στάδιο αυτό, της  τεχνογνωσίας, προετοιμάζει τη μετάβαση στο επόμενο, το πιο σημαντικό στάδιο, που συνδέεται με την πολιτική τέχνη. Ο μύθος του Πρωταγόρα τονίζει κυρίως το αλληλένδετο της ύπαρξης και επιβίωσης του ανθρώπου με τον πρώτο σχηματισμό των κοινωνιών. Τέλος, και στα δύο αποσπάσματα είναι διάχυτος ο τόνος αισιοδοξίας για την εξελικτική πορεία του ανθρώπινου γένους. [304 λέξεις]
Β3. 1-Σ, 2-Σ, 3-Λ, 4-Σ, 5-Λ
Β4. 1-γ, 2-ε, 5-α, 6-δ, 7-β

